text:
ORANJESTAD – ATCO Concrete Indians tempran a sa di tuma ventaha y no ta wak atras mas ora cu nan ta gana Brazil Ceres cu score di 9-2 cu un homerun den di prome inning caba di Garrick Oduber.
Despues den di 5 inning ATCO ta anota 5 careda mas den un inning desastroso den defensa di Brazil Ceres. ATCO a bati un total di 10 hit, Player of the Game a resulta Garrick Oduber cu su homerun di 3 careda.
Pitcher ganador a resulta Jonathan Barry mientras cu T-sean Martina ta perde pa e ekipo di Brazil Ceres.
Awenochi Red Machine y Rockets ta topa otro pa 7:45pm na stadion Nadi Croes/Crismo Angela Ballpark na Santa Cruz, Red Machine ta ariba den e serie 2-1 y por punch su ticket pa e gran final awenochi.
Fanaticonan di baseball ta keda cordialmente invita pa bin presencia baseball AA awenochi, pa mas informacion di baseball bishita nos rednan social Sports Zone Aruba ariba Facebook.


c: text/html

text:
ORANJESTAD(AAN): Si bay wak e parti di malesanan sexualmente transmiti, cu ta mira cu e casonan ta subiendo, por deduci eynan cu e personanan no ta haciendo uzo di e proteccion of por ta nan no ta haci’e na e manera debido.
Bo ta wak e casonan ta subi. A base di esey ta ripara cu e personanan no ta haci uzo di proteccion. Banda di dje tambe bo por wak ora cu Wit Gele Kruis ta duna dato di e mamanan hoben.
Por wak eynan toch cu pa aña por tin un 90 hoben cu por ta sali na estado. Bo ta mira tambe cu nan no ta haci uzo di proteccion.
Entre 20, bay ariba, bo ta haya cu e personanan ta sexualmente activo. Ora cu e personanan aki yega 60 aña tambe ta haya hopi di nan, cu ta sexualmente activo. Bo ta wak toch cu nan tambe no ta haci uzo di proteccion. Pero e grupo mas grandi ta, por baha un tiki mas cu 20 aña, te cu un averahe di 35 pa 40 aña.
Mensahe di autoridad ta, cu e kier encurasha tur persona cu ta tene relacion sexual y nan no ta haci uzo di proteccion, por fabor, bay un dokter, of bay na e camindanan ya menciona, e por ta dokter di cas, bo por bay na Dienst Besmettelijke Ziekten. Por bay na e internistanan of bo por bay na un laboratorio, ta paga, bo ta haci bo test y bo sa e status di bo.
Ta bon pa bo haya sa di bo status. Si pone cu bo sali positivo, bo ta na tempo. Bo ta bay un dokter, dokter no por yudabo. Bo por haya tratamento, di cual manera cu bo bida por sigui normal. Tin cu corda, no ta pasobra cu bo a worde infecta cu HIV, esey kiermen cu cos a caba eynan.
Bida ta sigui normal. E ta duro berdad pa bo haya un informacion asina eynan, pero bo tin cu haci bo mes duro, pasa over di dje, bay cerca un dokter, tuma bo tratamento y bo bida por sigui normal.

robotstxt: allowed

filter: keep


text:
BARCELONA, — Hirving Lozano a sigurá ayera durante un rueda di prensa previo na e partido di Champions League kontra di Barcelona, ku a eksistí interes dje ekipo catalán pa kontrat’é, pero despues e kos a keda tei einan.
Pero den mesun rosea a no skonde su deseo pa un dia hunga einan. “Lo ta un soño ku sigur lo mi ke pa bira realidat, pero awor aki mi ta konsentrá ku PSV i e partido mañan den Champions League ku lo tuma lugá den Camp Nou”, asina e internashonal mehikano a duna di konosé.
Awe PSV lo enfrentá e ekipo Cule.
“Kosnan a bai bon p’ami den Mundial, hopi ekipo a wak den mi direkshon despues di esaki, tabata algu hopi bunita. Barcelona tabata interesá den mi, esaki ta loke mi representante a dunami di konosé, pero mi tabata solamente un opshon. Lo ta un soño di hunga den un ekipo asina grandi, pero prinsipal awor aki ta PSV, enfoká riba mi wega i disfrutá lo máksimo di esaki”, asina e popular Chucky a duna di konosé.
E kontestanan no a pasá bai sin mas di coach, Mark Van Bommel, di kende solamente a bira wake i kuminsá hari. Inkluso e medionan a puntr’é si despues di e deklarashonnan (den chansa) si mehikano lo keda riba banki, di kua e la respondé ku un sonrisa.
Chucky a splika ku e selebrashon ku e la hasi ku Erick Gutiérrez den e gol ku ámbos a partisipá den wikènt ku PSV, di kua e la duna di konosé ku ta algu ku nan tabata hasi for di Mexico.
“ E selebrashon di gol ta algu ku nos tabata hasi tempu nos tabata hunga ku Pachuca na Mexico. Gutiérrez tabata ke pa nos hasié den kaso e oportunidat presentá ku nos kombiná pa anotá un gol”, asina Lozano a terminá bisando.
Fot hirvin: Hirving Lozano a sigurá den rueda di prensa previo na e partido di Champions League kontra di Barcelona, ku a eksistí interes dje ekipo catalán pa kontrat’é. E coach di PSV, Mark van Bommel, banda di dje su smail tin vários nifikashon.


text:
WILLEMSTAD - Djasabra 5 mei 2018 departamento di tráfiko konhuntamente ku unidadnan di Mantenshon di òrden Públiko a tene kontròl di tráfiko.
E kontròl a tuma lugá entre 00.05 or pa 02.20 or di marduga na Bapor Kibrá i entre 02.40 or pa 05.00 or di mainta riba Schottegatweg Zuid. Polis a kontrolá un total di dosshen i kuater (204) vehíkulo i a repartí un total di binti (20) prosèsverbal pa diferente infrakshon kometé.
Entre otro:
manehá un vehíkulo sin reibeweis bálido;
manehá un vehíkulo sin faha di seguridat bistí;
manehá un vehíkulo ku number di outo ku no ta pagá;
manehá un vehíkulo ku glas skur;
manehá un vehíkulo sin seguro bálido;
manehá un vehíkulo sin plachi di number dilanti;
manehá un vehíkulo sin karchi di kùr
Durante di e kontròl aki polis a kita kuater (4) vehíkulo i a transportá nan ku kran pa kurá.
• Durante kontròl na Bapor Kibrá polis a detené un (1) persona pa violashon di lei di opio.
A presentá e sospechoso dilanti un Fiskal Ouksiliar.
• Na Schottegatweg Zuid polis a detené un (1) persona ku tabata bou di influensia di
alkohòl i un (1) persona ku no tabatin e papelnan nesesario pa por permanesé riba nos
isla. Departamentu di Imigrashon a keda enkargá ku e investigashon i deportashon.
• Personal di Ministerio Públiko tambe tabata presente i a kobra personanan ku ta debe
but. A topa binti (20) persona ku debe but.
• Durante kontròl Polis a haña un mucha hòmber di 17 aña ta manehá un outo, a kita e
outo i a yama su mayornan pa pasa warda.
E kontròlnan aki ta kontinuá.


text:
Atencion: Un alerta pa biento duro y lama localmente bastante bruto ta na vigor…
Pronontico di tempo pa diahuebs anochi ta indica cu tempo lo ta parcialmente nubla cu chens pa un awasero pasahero. Den marduga y diabierna: parcialmente te hopi nubla cu un awasero local.
Temperatura maximo 32 grado Celsius y temperatura minimo 26 grado Celsius.
Solo lo baha awe nochi 06:52 pm y lo sali mañan mainta 06:25 am.
Biento: modera te basta fuerte for di direccion oost; forsa 4 te 5 (20 te 39 km/ora, 11 te 21 nudo). Den dia fuerte te duro, tin bez hopi duro den rafaga; forsa 6 te 8 (40 te 64 km/ora, 22 te 35 nudo).
Situacion general di tempo:
Humedad laga atras pa un disturbio na nivelnan mas abou di atmosfera cu ta birando zwak lo induci temporalmente hopi nubia. Pa e motibo aki por spera localmente un awasero den proximo 24 ora. Mas aleu stof fini den aire lo stroba visibilidad un poco den proximo dia.
Condicion di lama:
Olanan di lama lo ta for di direccion oost cu haltura di 5 te localmente 8 pia; e olanan di mas halto lo ta na costanan oost, noord te noordwest di e isla caminda nan por yega te 9 pia. Ta pidi usuarionan di lama y ocupantenan di boto chikito pa tene cuenta cu esaki y procede cu cautela riba lama habri.
Temperatura di superficie di lama: 26 grado Celsius.
Fenomenonan special: ningun
Potencial di awasero pa proximo 24 ora: 1 pa 2 mm, localmente menos;
Registracion di temperatura (Celsius) y awasero (mm) den ultimo 24 ora:
Airport max 32 / min 27 / 0.0
Pronostico di tempo pa proximo fin di siman:
Levemente te parcialmente nubla y generalmente seco. Biento lo ta for di direccion oost y modera te basta fuerte; den dia fuerte te hopi duro den rafaga;
temperatura max / min lo ta: 32/26


text:
SETAR a sostene e ultimo 20 aña Aruba Hi-Winds cual ta un evento popular cu ta pone Aruba riba mapa mundial di deporte contando cu participantenan di Merca, Europa y Caribbean. Kiteboarding a bira un parti importante di e evento, mescos cu e competencia di Mountain Bike. Aruba Hi-Winds a bay cu su tempo y tey pa keda! Anto expecta e Fisherman’s Huts pa yena un biaha mas cu belanan colorido y atletanan entusiasma e prome siman di juli!
Aruba tin hopi talento den windsurfing: Sarah-Quita Offringa, multiple world champion freestyle y slalom, a lanta na Aruba y a participa den Aruba Hi-Winds pa añanan. Mesun cos ta conta pa Ethan Westera, cu recien a gana e titulo di “IFCA Slalom World Champion.” Pueblo por mire den accion e edicion aki di Aruba Hi-Winds.
E aña aki Aruba Hi-Winds lo cuminsa diamars dia 4 di juli. Lo tin un kick off di e evento y e kiteboardernan hoben lo cuminsa nan prome “Big air competition,” E siguiente dia, windsurfernan lo start cu nan caredanan di slalom riba laman. Diabierna lo tin algo nobo. E aña aki, e prome Hi-Winds Caminata lo tuma lugar. Cu musica bibo y un raffle, e fun beach walk aki lo ta e caminata mas pret riba nos isla. E caminata lo start diabierna dia 7 di juli, 5:30 pm na Fisherman’s Huts.
Fin di siman, dia 7 pa 10 di juli, windsurfernan y kiteboardernan lo sigui cu nan caredanan di long distance. Lo tin 5 careda y mientrestante e kitesurfernan lo bringa pa bula mas halto den e disciplina nobo “e Big Air Competition!” Competidornan lo purba di bula mas halto cu posibel y e lo ta midi electronico!
Aruba Hi-Winds no ta un fiesta di deporte so, e tambe ta encera entretenimento den bibo di DJ CJ y banda Full Chemistry diabierna despues di e caminata; diasabra dia 8 cu Travel Session y Kawura y diamingo dia 9 cu Alain Rockney, Honeypot y DJ Nutzbeatz.
Hunto cu e miembronan di e Aruba Hi-Winds comite, e organisadornan di e evento, Arnaud Plas y Ruben Metz, a traha duro pa organisa un tremendo evento. Nan ta invita tur hende cu ta gusta solo, laman, deporte nautico, bebida frieuw y entretenimento bibo, pa nota Aruba Hi-Winds den nan agenda (dia 4-10 di juli na Fisherman’s Huts) pa no perde nada di e evento. “Like”nos riba Facebook pa keda na altura di e ultimo noticia y mas informacion por haya na www.hiwindsaruba.com


text:
WILLEMSTAD - Prioridat di Koalishon di ministernan di PAR/MAN/PIN den Gabinete Rhuggenaath òf den Gabinete Koeiman pa mei mei di situashon sosial-ekonómiko kaótiko, ku pueblo i komersio ta bibando den dje ta opta pa subi prima di seguro WA ku un oumento di 13.5%, no opstante ku 2 minister di Ekonomia a analisá esaki i finalmente tòg a aprobá e oumento.
Konforme artíkulo 64 di RvO, frakshon di MFK ta aserka bo persona pa un reunion públiko pa debatí riba e echo ku awe un di akshonnan konkreto djis despues ku Gobernador riba apertura di aña parlamentario na sèptèmber último i despues di e debate riba e programa di Gobernashon 2017-2021, kaminda a splika Staten kua ta e akshonnan konkreto ku Gabinete Rhuggenaath ta para pe i ta bai hasi.
Frakshon di MFK kier debatí riba e prioridat di e koalishon aktual di PAR/MAN/PIN, ku a hiba nan ministernan pa a bai over na Públika e oumento aki di gastu pa Pueblo no opstante e situashon prekartio ku tur hende ta bibando den dje. A tuma un medida kontra pueblo pa bin ku un oumento di prima di seguro di outo ku 13.5% ku ta bai impaktá ekonomia di kada kas familiar. No opstante ku 2 minister di Ekonomia a haña opotunidat di analisá e medida aki niun di 2 no por realisá nan mes ku e ta inoportuno.
Kòrsou su ekonomia ta den un kontrakshon for di aña 2013, kaminda gobiernu ku ayudo di miembronan den Staten ku ta sostené gobernashon ta pasa medidanan un tras di otro i ku proyekshonnan irealístiko ku lo mester a trese entradanan den kaha di Gobièrnu ku no a wòrdu realisá i konsekuentemente gobiernu ta risibí ménos sèn ku ta wòrdu presupuestá. Wak presupuesto di 2017 ku ta un ehempel digno awor ku un défisit di 107.2 mion florin.
No opstante un ekonomia malu, gobiernu su prioridat ta pa subi e tarifa di seguro WA di outo ku pueblo tin ku paga tur aña pa por mobilisá su mes riba kareteranan di Kòrsou. Frakshon di MFK ta interesá di tende e splikashon di parti di esnan ku ta sostené e gobièrnu aki den parlamento i tambe e minister di ekonomia su strategia tras di e subida aki i kon esaki lo bai boost nos Ekonomia na bienestar di e pueblo.
Gustosamente nos Frakshon lo ke haña tur e konsehonan (RvA,MEO,Finansas) rondo di e medida aki promé ku e reunion aki tuma luga.


text:
Promé Minister Rhuggenaath ta kere den proyekto Major League Baseball Élite Development Program
WILLEMSTAD — Djaweps último 5 di yüli promé minister Eugene Rhuggenaath a risibí di bishita sr. Henry González, Manager International Talent Development, di Major League Baseball (MLB). Sr. González tin na su enkargo aktualmente e proyekto di MLB Élite Development Program (EDP) na Kòrsou. E proyekto aki di MLB, sostené pa instansianan lokal Curaçao Baseball Development Foundation (CBDF) i Curaçao Tourism Board (CTB), ta dunando training intensivo na un grupo selektá di 35 pelotero hóben (13 – 18 aña) konsiderá e mihó talentonan di baseball lokal. Sr. González a informá promé minister Rhuggenaath ku Kòrsou tin e ‘momentum’ den baseball awor aki i ku MLB ke establesé su mes permanentemente riba nos isla i kontinuá ku desaroyo di nos hóbennan den un proyekto ku lo kore henter aña.
Pa promé minister Rhuggenaath e notisia aki ta sumamente positivo ya ku e ta mira deporte komo un instrumento importante pa desaroyá i eduká nos hubentut. Ademas deporte ya a demostrá su balor pa promové nos isla, unifiká nos pueblo i fortalesé nos norma i balornan. Ta bon pa informá ku ya kaba 3 pelotero ku tabata forma parti di MLB su proyekto aki riba nos isla a firma profeshonal pues den apénas un par di luna ya kaba e proyekto a mustra kon eksitoso e por ta pa nos hóbennan. Ta bon pa remarka tambe ku den e dos selekshonnan di Kòrsou ku a kaba di partisipá den e torneo di Senior League di Karibe, kaminda e selekshon di Pariba a titulá kampeon den un forma dramátiko, tin vários hóben ku ta train den e proyekto di EDP.
Aparte di ta train i forma e hóbennan pelotero MLB ke forma tambe coach i dirigentenan lokal ku lo por sigui engrandese e deporte di baseball na Kòrsou. Sr. González a ilustra komo ehèmpel e hóben Giuliano Salazar kende ta fungi komo asistente lokal di MLB pa e proyekto aki. E hóben Salazar, ku a hunga béisbol te ku Senior League na Korsou, a traha anteriormente pa e proyekto di Curaçao Baseball Week di Hensley ‘Bam Bam’ Meulens i pa medio di intervenshon di sr. Meulens a keda introdusi na e proyekto di MLB. Sr. González a bisa ku MLB ta hopi satisfecho ku su desaroyo i su manera profeshonal di traha i ta dunando tur nan asistensia pa e hoben aki sigui forma su mes komo un dirigente den e mundo di deporte profeshonal. E hóben Salazar tin plania pa bai Merka pronto pa kuminsa ku su estudio den Sports Management. Por ultimo sr. González a komparti un nota interesante kaminda e la informá promé minister Rhuggenaath ku nos Ozzie Albies, segunda base di Atlanta Braves, ta e promé pelotero ku a pasa via di un asina yama ‘showcase’ di MLB pa skoutnan na Repúblika Dominikana ku a keda selektá pa hunga den All Star Game 17 di yüli próksimo. E echo aki lo keda selebrá pa e staf den ofisina di scouting di MLB enkargá ku Amérika Latina.
Promé minister Eugene Rhuggenaath a informá sr. González ku Gobiernu di su banda lo sigui duna sosten na e éksito di MLB su proyekto aki na Kòrsou i ku lo papia tambe ku otro koleganan den konseho di minister pa di tur banda duna sosten i fasilitá e establesimentu di MLB su operashonnan riba nos isla. Ta e deseo di promé minister Rhuggenaath pa e proyekto ta un éksito na Kòrsou i pa den futuro nos tin mas pelotero lokal ta militá den ekiponan profeshonal den MLB i ku pronto nos por ‘brand’ nos mes komo ‘Curaçao the Island of Baseball’.


text:
WILLEMSTAD, Curacao- Durante un reunion di Conseho di Minister di dia 27 di December 2017, gobierno di Corsou a tuma e decision di cu diabierna, 29 di December 2018, tur departamento di gobierno lo cera merdia 12 or. Esaki ta tanten cu dienst ta permiti esaki.
Tambe diamars 2 di Januari 2018, lo ta un dia liber pa tur departamento di gobierno di Corsou.
Esaki a keda informa por medio di un circulario manda pa tur departamento di gobierno.
Gobierno di Corsou ta desea un y tur un Prospero Aña 2018.


text:
Dia 16 di September 1958 el a score 6 gol den un solo wega contra La fama
ORANJESTAD (AAN) – Recientemente Fundacion Lotto pa Deporte a honra varios baluarte di SV Estrella. Un di nan sin duda tabata Ocando “Candi” Wernet, cu a cuminsa su carera den futbol desde aña 1952. Den cuadro di aporta y sostene deporte, e fundacion a para un rato na e rol di SV Estrella den nos historia di futbol, a percura pa verf e edificio y a entrega un reconocimento na 5 baluarte di e team.
Ocando “Candi” Wernet a cuminsa su carera futbolistico na 1952 hungando p’e team di Junioren di Estrella. Den e team aki el a hunga 3 aña y a titula 2 biaha campeon di Junioren. Na 1955 el a pasa p’e team di Hoofdklasse (Division Honor). E aña aki Candi Wernet tambe tabata un di esunnan selecciona p’e dos weganan cu Aruba a hunga contra Haiti. For di 1958 te cu 1973 el a hunga pa Estrella den Division Honor.
Dia 16 di september 1958 Candi Wernet a impone un record nobo pa nos futbol di Division Honor ora cu den e ultimo wega el a score 6 gol contra La Fama y asina bira e maximo goleador cu 10 gol. A dura mas cu cuarenta aña prome cu a surpasa e record. Durante e periodo cu el a hunga pa Estrella den Division Honor, el a anota 48 gol y na 1968 prome cu e campeonato a cuminsa el a bira capitan.
Durante su carera cu Estrella el a titula 7 biaha subcampeon (1690, 1961, 1965/66, 1967/68, 1969/70, 1970/71, 1971/72) y 2 biaha campeon di Aruba (1968/69, 1973). Cu Estrella Candi Wernet a participa den 7 Copa Antiano y a titula subcampeon na 1968 y 1969 y campeon na 1970. Cu su team Estrella, Candi Wernet a hunga contra varios team stranhero riba nos isla e.o. Robin Hood, Leo Victor y Transvaal di Surnam, Deportivo Portugues (2x) y Zulia FC di Venezuela, Alajuelense y Seleccion di Costa Rica, Don Bosco di Puerto Rico, FC Remo di Brasil, Magallanes di Chile, Xerxes di Hulanda y Deportivo Mexico di Costa Rica. For di 1968 te ora cu el a retira na 1973, Candi Wernet tabata e capitan di Estrella.
Na aña 1958 el a debuta den e seleccion local contra Corsou y despues durante tur aña cu a sigui mas weganan contra Surnam, Haiti y Boneiro. Tambe contra clubnan stranhero cu a bishita nos isla manera Austria FC, Montreal Ukes, America FC di Brasil y e famoso Arsenal di Inglatera. Na 1971 el a hunga su ultimo wega p’e seleccion di Aruba.
Na aña 1960 Candi Wernet a debuta den e seleccion di Antias Hulandes, forma pa 17 hungado di Aruba y 3 di Corsou cu a participa na Habana, Cuba den e di nuebe campeonato di futbol di Centro America y di Caribe. Antias a keda na di dos luga cu e medaya di plata despues di a perde e wega di desempate contra Costa Rica.
Na 1962 Candi Wernet a hunga pa Antias na Jamaica den e Weganan Centro Americano y di Caribe. Aki e seleccion a Antiano a gana e medaya di oro despues cu nan a gana Mexico cu score di 3-0. P’e bon presentacion di Candi Wernet na Jamaica, despues cu el a regresa Aruba, a scoge pa forma parti di e otro seleccion di Antias cu a bishita Hulanda y Dinamarca.
Na 1963 Candi Wernet a haci tres biahe cu e seleccion Antiano. E prome tabata na Jamaica pa hunga den un torneo entre Antias, Haiti y Jamaica. Aki Antias a keda como campeon di e torneo. E di dos tabata na El Salvador pa hunga den e campeonato di CONCACAF, unda Antias a keda na di tres luga y e di tres tabata na Surinam pa hunga un wega eliminatorio p’e Olimpiada di Tokyo na 1964.
Na 1965 Candi Wernet a forma parti tambe di e seleccion di Antias cu a termina na di cinco luga den e Campeonato di CONCACAF na Guatemala. Na 1966 a tuma luga na Puerto Rico e weganan Centro Americano y di Caribe y aki Candi Wernet a gana medaya di plata pa Antias cu a keda na di dos luga despues di a perde 2-1 cu Mexico cu a gana e medaya di oro. E seleccion aki tabata forma pa 20 hungado di Aruba y 1 di Boneiro.
Na 1968 Candi Wernet a forma parti di e seleccion di Antias cu a hunga e weganan eliminatorio p’e mundial di Mexico 1970 contra Surnam y El Salvador. Despues cu Antias a perde un wega contra Surinam y dos na San Salvador el a keda elimina.
Como campeon Antiano, Estrella a haya e derecho pa participa den e “Campeonato de Campeones” di CONCACAF na Guatemala na 1972 y Candi Wernet tambe a haci e biahe. Aki Estrella a hunga contra Comunicaciones di Guatemala, Alajuelense di Costa Rica, Rochester Lancers di Merca, Cruz Azul di Mexico y Transvaal di Surinam.
Na final di October 1973 den un wega special di Estrella, kende e aña ey tabata campeon di Aruba, hungando contra La Fama, campeon di A-klasse, Candi Wernet a tuma retiro for di nos futbol. Un pabien na Candi pa su merecido reconocimiento.


text:
Un chauffeur bebi coriendo un Toyota Yaris di un forma iresponsabel, a falta respet pa Comisario di Polis. Pa motibo di e coremento iresponsabel, e comisario cu a mira esaki den Adriaan Lacle Blvd a bay hala atencion di e chauffeur.
Na lugar di e acepta y mustra cu e lo evita esaki den futuro, el a mas bien reacciona agresivo y despues di insulta e Comisario, el a sigui su caminda tambe. A cuminsa un persecusion y e chauffeur cu e Yaris A-27498. A subi LG Smith Boulevard y mesora a activa demas Polisnan riba caya y asina a bin topa cu e chauffeur den Wilhelminastraat banda di Paris Restaurant. A atende cune y e Comisario tambe a presenta. A resulta cu e tabata bebi. E comisario a atende seriamente cune. A detene pa stuur auto bou influencia y tambe pa falta di rijbewijs. A confisca e auto y hiba Warda di Santa Cruz mescos cu e chauffeur.


text:
Ayera mainta e miembro di fraccion di AVP den Parlamento, sr Richard Arends, a dirigi un carta na Presidente di Parlamento, sr Ady Thijssen, den cual ta haci un apelacion riba su persona, pa invita Minister di Finansa, Asuntonan Economico y Cultura, pa bin duna Parlamento, informacion riba e ‘Financieel Economisch Memorandum, esta FEM, cual ya caba e Minister a manda pa CAFT algun dia atras.
Den su carta sr Arends ta mustra cu su peticion pa e bijeenkomst aki ta pa motibo cu no a ricibi reaccion di Gobierno, riba su carta cu ta data 20 di februari 2018 cu mesun peticion aki, esta pa Parlamento wordo informa adecuadamente como organo cu ta controla maneho di Gobierno.
Na mes momento e peticion aki ta cuadra den e pensamento di Gobierno anuncia cu su maneho lo ta basa riba transparencia y sigur ora cu ta trata e respet y reconocimento cu mester tin pa Parlamento.
Solicitud pa Minister di Finansa bin informa Parlamento
Ayera mainta e miembro di fraccion di AVP den Parlamento, sr Richard Arends, a dirigi un carta na Presidente di Parlamento, sr Ady Thijssen, den cual ta haci un apelacion riba su persona, pa invita Minister di Finansa, Asuntonan Economico y Cultura, pa bin duna Parlamento, informacion riba e ‘Financieel Economisch Memorandum, esta FEM, cual ya caba e Minister a manda pa CAFT algun dia atras.


text:
Fundacion Lotto Pa Deporte, AVB Y ASU A Uni Pa Sostene A Lansa Buki “Historia Di Futbol Di Aruba”
Fundacion Lotto pa Deporte (FLpD), Arubaanse Voetbal Bond (AVB) hunto cu Aruba Sport Unie (ASU), a anuncia cu hopi alegria y satisfaccion, un buki di historia di futbol na Aruba. E autor di e buki ta Francisco Vrolijk, kende a acerca AVB cu e idea pa lansa e publicacion, pa cual e organisacion di futbol a acepta mesora. A acerca e partnernan strategico, Fundacion Lotto pa Deporte y Aruba Sport Unie pa hunto nan carga e gastonan.
E autor, Francisco Figaroa a conta cu desde aña 1999 el a cuminsa compila informacion y storianan di futbol local. E tabata duro, pasobra nunca ningun hende a skirbi detayadamente. Mester a bay bek den corantnan, cu ta yega te na aña 1940. Mester a biaha pa Corsou pa pasa den corantnan mas bieu, manera Amigoe di Corsou. A bay Baranquilla, Colombia pa verifica algun informacion adicional. A haya informacion na Hulanda for di Koninklijke Bibliotheek.
“Loke a inspira mi, na 1999, tabata ora cu internet a yega Aruba. Mi mes no tabatin computer. Un cuña tabatin computer y internet. A bay busca informacion riba internet di baseball y futbol. Ey a topa cu un website special cu storia di futbol di casi tur pais di mundo, resultadonan, campeonnan, torneonan internacional, etc. Pero di Aruba no tabatin nada. Ma pensa di busca tur e informacionnan aki pa asina suministra e websitenan ey pa Aruba tambe por participa den e banco di dato. Nilo Croes, cu e tempo ey tabata Presidente di AVB, a duna mi e idea e ora pa en bes di mande riba website pa e publica un buki”, asina Francisco Figaroa a conta den su mesun palabranan.
E buki lo ta na color y ta contene no menos di 310 pagina, cu mas o menos 250 potret y lo imprimi e publicacion na Imprenta Panamericana na Bogota, Colombia. E intencion ta pa despues, skirbi un di dos edicion cu e historia di aña 1960 pa awor. Sheila Werleman a yuda den e layout pa garantisa un buki di calidad. Ta premira cu na comienso di December e buki lo sali.
Ing. Richard Dijkhoff, Presidente di Arubaanse Voetbal Bond a sigura cu asina cu Francisco Vrolijk a presenta e idea na dje, cu el a aprob’e mesora. “Esaki ta tipo di proyectonan cu nos kier aporta na dje mesora, pasobra e ta engrandece nos deporte, e ta percura pa no lubida nunca di unda nos a bin y ta corda nos di e caminda largo cu futbol a cana, pa nos por ta awe unda nos ta”.
Mr. Di-Stefano Wernet RA a bisa “Nos ta masha orguyoso, specialmente pa a forma e aliansa strategico den deporte di futbol, pasobra e ta hopi importante pa nos pais. Den pasado a marca historia y nos ta cla pa sigui marca historia. Deporte no ta solamente practica, sino estudio tambe. Ta importante pa sa e historia di e deporte, pa Bo sa di unda a bini pa por sa unda kier bay. Lesa ta laga bo bay padilanti”.
Gerald Franca, Presidente di ASU tambe a mustra su satisfaccion pa e publicacion aki. El a bisa cu ASU semper tabata uni cu AVB, no ta pa casualidad cu e prome Presidente di AVB tabata e prome Presidente di ASU tambe. Futbol a marca historia den pasado y ainda ta sigui marca historia. E publicacion, segun Franca, ta contene detayenan importante den historia di futbol di Aruba, manera na aña 1952 na Helsinki, unda un Arubiano a score un gol pa e ekipo Antiano. “E buki aki ta un aporte na enrikece e deporte rey Futbol”, asina Jerry Franca a bisa.


text:
Si ta compara e gastonan den e sistema di cuido medico na Aruba cu otro paisnan no por bisa cu e parti medico vooral e parti curativo cu AZV ta cubri, cu e ta hopi halto, Sr. Anco Ringeling, director (Saliente) di AZV ta amplia.
Esaki ta al contrario si ta wak for di 2010 cu e aumento di e gastonan anual como indicador, por revisa e gastonan medico a subi cu un averahe a subi un 2,5% pa aña cu ta hopi modera aunke no ta normal cu e keda den aumento. Pero si ta compara cu otro paisnan cu tin aumento di alrededor di 12 of 13% di nan GDP ta hopi halto manera Merca y Europa, entre otro.
Na Aruba tin contempla tur e medidanan den cuido medico di AZV cu alrededor di 8% di GDP y ta controla e gastonan mas miho, anto na otro paisnan manera Colombia of Venezuela, unda nan ta conta e otro gastonan administrativo, y di salubridad publico pa nan por yega na nan porcentahe GDP y esey ta wordo yama National Health Account.
Hustamente Departamento di Salubridad Publico ta bezig preparando pa Aruba haya tambe un National Health Account pa por midi cuanto ta e gasto total di GDP den cuido medico, caminda cu un 8% den total di AZV e cual ta considera cu no ta excesivamente halto.
Con cu wak e gastonan ta bay sigui subi siendo cu tin influencia di factornan cu ta autonomo unda cu un compania di seguro por ehempel no tin influencia riba e aumento di e poblacion, entre otro.
Den relacion cu e introduccion di cierto servicionan nobo cu por haci na Aruba y no mester biaha manera e caterisacion cu por influencia pa AZV baha, siendo cu e gasto na prome instante e saldo no ta baha pasobra ora ta set up esaki ta sali mas caro, cu si ta manda un pashent na un pais grandi cu ta haci pa añanan largo e tipo di procedura asina, e ora nan gasto pa pashent ta mas abou.
Ta spera si pa finalmente por logra pashentnan di otro pais manera esunnan di Reino, St. Maarten, Bonaire pero hasta di otro paisnan tambe. Ta trahando riba esaki conhuntamente cu hospital pa por haci e procedura aki na Aruba, como tambe na ImSan. A lo largo sigur e gastonan den cuido ta bay cuminsa baha, segun Sr. Anco Ringeling, director saliente di AZV.


text:
CTB ta felisitá Chef Broertje Marshall ku e premio máksimo optené na Festival Kulinario Sur Afrika
...Otro logro pa Chef Broertje Marshall i Kòrsou...
WILLEMSTAD - 5 di sèptèmber 2017 -Ofisina di Turismo di Kòrsou (CTB) ta felisitá Chef Broertje Marshall ku e premio di oro risibí durante e ‘Nelson Mandela Culinary Challenge’ ku tabata parti di e prestigioso ‘Ultimate African Heritage, Food, Drinks and Music Festival’ na Johannesburg, Sur Afrika.
Kòrsou a bai ku e premio máksimo siguí pa Zimbabwe i Ghana. Mihó Smak, Presentashon i Plato tur a bai pa Chef Broertje Marshall representando Kòrsou. Un bia mas nòmber di Kòrsou a keda den tòp den e Mundo kulinario danki na e profeshonalismo di nos Chef. CTB ta hopi kontentu i orguyoso di por konta ku un embahador den persona di Chef Broertje Marshall. CTB ta deseá Chef Broertje Marshall hopi éksito mas pa futuro!


text:
Constitucion ta subordina na Statuut di Reino Hulandes, cu ta regla relacion estatal entre e paisnan Hulanda, Aruba, Curaçao y Sint Maarten. Den Statuut ta para cu e paisnan en cuestion ta atende nan propio asuntonan independientemente y cu conhuntamente nan ta atende asuntonan di Reino. Ademas Statuut ta duna regla pa cooperacion mutuo, asistencia, consulta y organisacion politico di e paisnan.
A promulga Statuut na 1954. For di e momento ey e paisnan di Reino tin posicion ekivalente y nan ta atende independientemente nan propio asuntonan. Por cambia Statuut solamente si tur e paisnan di Reino ta di acuerdo. E Constitucion Hulandes y E Areglo di Estado di Aruba, Curaçao y Sint Maarten ta subordina na Statuut.


text:
Willemstad— Ayera un hòmber ku a bai hasi bishita na Prizòn a keda arestá pa poseshon di droga i tambe esun ku tabata para ward’é den outo tambe a keda detené.
Tabata den oranan di atardi ku e personal di Prizòn a pidi asistensia di Polis pa un bishitante ku nan a kaba di arestá. A detené e bishitante debí ku e la trata di hinka droga den e instituto. Polis ku a bai pa tuma e sospechoso serka e personal di prizòn a haña e informashon ku pafó di e instituto lo mester tin un outo ta warda e sospechoso ku un hòmber sinta den dje. E tipo den e vehíkulo ku a tuma nota di presensia di Polis a start e vehíkulo i a trata di kore bai pero a keda blòkia pa Polis na altura di Landfill na Koraal Specht. Einan e tambe a keda arestá komo kómplise na unda a konfiská su vehíkulo bai warda kuné pa mas investigashon.


text:
TOKIO, – E Asosashon di Futbòl di Hapon (JFA) a disidí di suspendé e partido amistoso ku e selekshon nipon i Chile tabatin previsto pa disputa djabièrnè riba e isla di Hokkaido (nort), despues di un fuerte sinismo ku a gòlpiá e region.
“E desishon a keda tuma teniendo na kuenta e gravedat di daño i signifikativo impakto riba infrastruktura básiko ku e la okashoná manera di elektrisidat i transporte, miéntras ku tambe mester garantisá seguridat di e fanatikonan”, asina JFA a duna di konosé den un komunikado.
E selekshon chileno a keda sorprendé pa e fuerte teremoto di 6,7 grado riba skala habri di Ritcher di kua a sakudí e pais 3.08 pm lokal, porsierto na unda nan tabata bai disputa un partido amistoso den stadion Sapporo Dome.


text:
IOWA, – E sobresaliente golfista spañó, Celia Barquín Arozamena, kampeon amatùr di Europa gòlf e aña aki i miembro dje selekshon di su pais, a keda asesiná na Estádos Unídos na unda e studia.
Polis a deklará ku e kadaver di Barquín Arozamena a keda haña riba un kancha di gòlf na Ames, Iowa, i ku nan a detené un hóben di 22 aña identifiká komo, Collin Daniel Richards, na unda a akus’é dje asesinato.
E golfista ku tambe tabatin 22 aña tabata studia na e Universidat Estatal di Iowa i a keda elegí Deportista di Aña den e suidat ariba menshoná.
Deporte spañó ta di luto i nos pensamentunan ta ku e famianan, amigunan i kompañeronan di Celia Barquín. pic.twitter.com/jFVVOAfv1D
Polis a duna di konosé ku nan a risibí un yamada ku a informanan ku nan a haña un saku ku artíkulonan di gol sin doño riba e kancha di Coldwater Golf Links. A kuminsá investigá i no masha leu for di e saku nan a bin haña e kadaver di e golfista spañó.
Ainda no a transendi e detayenan kon Barquín a muri i tampoko ku e tabata konosé Richards ku ta su posibel asesino.
E golfista spañó tabata studia ingenieria sivil i tabatin karera briante komo golfista amatùr. Kaso hopi lamentabel.


text:
KOMUNIKADO DI KUERPO POLISIAL KÒRSOU
410 / 2018
5 òktober 2018
Detenshon pa menasa.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 4 òktober 2018, alrededor di 21.45 or, polis a bai na un establesimentu den área di Saliña pa un kaso di menasa.
For di un investigashon ku polis a hasi na sitio a resultá ku un dama tabata na e establesimentu i su eks partner a presentá einan i kuminsá menasé.
Polis a detené na e sitio e hòmber sospechoso, A.F.D.W. nasé na Kòrsou di 44 aña di edat, di kua tabatin un òrdu pa detenshon di Fiskal di Ministerio Públiko, relashoná ku menasa.
A presentá e sospechoso dilanti un Fiskal Ouksiliar ku a ordená su enkarselamentu pendiente di mas investigashon.


text:
Presidente di Parlamento sr. Mr. J. Thijsen y lider di fraccion di MEP sr. R. Tjon MBA, a tuma nota di expreshonnan haci door di e mandatario Hulandes encarga cu asuntonan di exterior, sr. Stef Blok.
EXPRESHONNAN SR.BLOK
Durante un reunion e mandatario a expresa cu e no conoce un comunidad multi-etnico of multi-cultural, caminda e habitantenan original ainda ta biba y cu tin lazonan di cooperashon sano y cu ta biba pacificamente cu otro.
STATUUT DI REINO
Den concepto di sr. Thijsen y sr. Tjon e expreshonnan aki ta anti comunidadnan multicultural y discriminatorio. E expreshonnan haci door di e mandatario Hulandes te hasta ta bay contra di nos Statuut. Den nos Statuut ta ancra cu ta e deber pa semper salvaguardia e derechonan fundamental di e ciudadanonan di Reino. Mas ainda e hecho cu Reino Hulandes y Surinam cu tawata forma parti di Reino Hulandes ta paisnan multicultural, ta pone cu e expreshon di e mandatario aki ta condenabel.
INTERESNAN DI REINO
E mandatario en cuestion, den cuadro di su funcion entre otro, tin e deber di sali na interes di Reino y salvaguardia interesnan di Reino. Consecuentemente e pregunta cu ta surgi ta si e mandatario en cuestion, ora efectua su tareanan na bienestar di Reino, por haci’e na un manera objectivo y confiabel.
COMISHON DI ASUNTONAN DI REINO
Den cuadro di nan funcion como lider di e delegacion Arubano (Thijsen) y vocero (Tjon) di e comishon aki ambos Parlamentario a duna di conoce di lo sigui e debatenan cu lo bay wordo hiba den Tweede Kamer riba e topico fragil aki di cerca.


text:
Tin un lista di spera te na Mei 2019 pa rijexamen
ORANJESTAD (AAN): Awor aki tin un “waiting list” te na Mei 2019, cual ta basta largo pa pasa examen di rijbewijs, segun Alex Pieters di e departamento di Motor Unit di Cuerpo Policial.
Mirando cu tin un averahe di mas of menos 80 pa 90 hende cu por wordo examina pa siman awor aki normal, ta bay hisa esey den e pilot den un siman, 240, den e siguiente siman 240 atrobe.
Categoria B ta e categoria cu ta mas tanto awor aki ta pasando examen. No ta bay spera tampoco cu di 240, tur 240 ta bay slaag. E comienso tambe tin cu bay custuma na e sistema. Si tiki mas cu esey slaag mes, ya caba ta bay haci un inhaalmanouvre, cu ta sperando cu pa December/Januari, a haal in full e atraso. No solamente den e sistema di examen ta bay cambia, pero tambe lo bay haya un refuerso di personal.
Ta bay haya 7 hende extra pa yuda, vooral den comienso pa por handle tur candidato. Por bisa cu e pilot lo bay draai, caminda cu lo examina 2 dia pa siman teoria y 3 dia pa siman praktijk pa e sistema nobo di e pilot. E resto di dianan, e personal cu lo yuda pa reforsa, lo bay yuda den e retraso cu tin na e oficina di rijbewijs.
Ta di spera cu lo por bay haal in e retraso cu ta mas of menos un 7pa 8 luna, haci’e pronto den dos pa tres luna y pa otro aña ya caba ta spera cu e sistema nobo aki, no lo tin retraso mas. E meta ta pa yega un momento cu e persona ta tuma les prome y e momento cu e ta cla pa examen, e por bin busca un fecha. Por bin por ehempel awe busca un fecha.
Loke ta bay ta un cambio diferente cu tin cu bay wak ainda, con e reaccion di e rijschoolnan lo bay ta y tambe e candidatonan, ta cu e teoria y praktijk ta mesun dia hunto, lo bay wordo gesplit for di otro.
Ora di slaag
E practica y teoria no lo ta mesun di a mas. Na momento cu nan caba cu examen, e software ta genera di biaha e resultado. Esey nan ta haya di biaha. Ora nan slaag pa e teoria, nan lo haya un fecha pa praktijk di biaha y si nan no mak’e pa teoria, nan lo haya un fecha pa herexamen.
Dicon ta haci esaki
Si 10 hende den un ora bay pasa examen di teoria y si pone 10 hende pa praktijk pa e mesun ora, y 4 pa 5 hende druip, lo bay tin algun spot habri. Lo bay habri esaki for di otro door di constant lo tin ora di teoria y constant pa esnan cu slaag, por yena e siguiente dia of despues di algun dia e ora di praktijk. Di dos motibo ta cu a bin cun’e como regla, unda cu ta cambiando varios cos y beleid tambe, cu pa den futuro, ora cu e persona slaag cu su teoria, e ora ta bay ta su momento cu e por cuminsa tuma les di praktijk.
Ta un dilema cu polis ta para hende riba caya y ta bisa nan cu nan ta hayando les di rijbewijs, pero polis no sa con leu nan a siña e reglanan y con leu nan ta cu teoria si nan a pase of no, y kico nan sa. Cu esaki ta bay pone cu e persona pa e por cuminsa tuma les di praktijk pa core riba caminda, e mester a slaag pa su teoria. E ora e ta bay haya un papel pa esaki tambe. Tumando les, e por demostra polis riba caya, cu el a slaag pa teoria y ta tumando les, cu ta un prueba mas miho, en bes cu awor aki ta manera ta un free for all, cu no sa ken ta dunando les of si ta berdad ta tumando les e momento ey, of ta hortando un shot y ta coriendo rond.
Tambe ta haya cu e ta un miho control pa polis y pa e rijscholen cu prome cu bay duna les di praktijk, ta sigur cu e persona aki sa su reglanan corecto y el a slaag tambe pa su teoria, pa e ora cuminsa core riba caminda.
Sistema manual
Na e momentonan aki, e cuminsamento di e pilot, ta by choice. Ta laga e rijscholen cuminsa scoge nan hendenan. Despues di esaki e hendenan ta scoge pa schrijf in ainda riba digital of mondeling. Despues lo pone un fecha cu ta fiho cu awor aki entrando tal fecha tur hende tin cu bin digital, categoria B. Pero ta bay tin un opening tambe pa un bijzondere examen, cu e hendenan aki por pidi pe, si nan tin un motibo medico, den sentido di cierto problemanan psicologico, manera claustrofobia of no por ta den cierto leslokaal, of hendenan cu ta molesti’e rond di dje.
Si tin algun motibo cu e no por pase cu computer, e por haci un peticion pa pasa un bijzonder examen, cual ta mondeling examen. Esey ainda ta conta pa categoria di truck y bus, cu lo bay keda mondeling voorlopig. E opcion aki tey.


text:
Sabana Basora Noord: Dialuna pa mas o menos 4’or di atardi, polis ta wordo manda cu urgencia na un adres na Sabana Basora Noord, pa un caso di tiramento.
Victima di e tiramento den auto
Na caminda nan ta topa cu un Nissan Tiida Blauw, den e auto tabata tin e victima di e tiramento, mesora a pidi pa ambulance busca e victima den e caminda un poco mas panort di Julennys. E victima tabata tin un tiro net bou di su ribchi banda drechi.
Aparentemente despues cu e persona a wordo tira, nan a pidi un bisiña pa hiba e victima Imsan. Na caminda polis a topanan y nan mester a warda riba e ambulance, cu hopi liher a yega na unda e auto tabata para. E victima a wordo transporta cu urgencia pa hospitaal.
Arma di candela confisca
Despues di un rato e polisnan na e cas Sabana Basora Noord 114 ta bin topa cu e arma di candela cu aparentemente lo a wordo usa pa tira e hoben. E arma mesora ta wordo confisca. Na prome instante a wordo bisa cu e victima lo a wordo tira pariba di Calidad Supermarket, pero esey no tabata e caso, e hoben a wordo tira den e cas na Sabana Basora Noord 114.
Team di recherche y varios unidad di polis na e cas haciendo investigacion
Team di recherche y varios unidad di polis a bay na e cas y a cuminsa cu un investigacion, recherche a bay cu un hoben cu tabata na e cas, mientras ta buscando e sospechoso principal di e tiramento aki. Segun nos a compronde na e sitio, cu e victima tabata na e adres aki, na momento cu un persona masculino a yega na e cas y a tire, aparentemente e persona aki despues di a tira e hoben lo a laga su arma cay y a bandona e sitio.
Polis a pidi pa presencia di slachtofferhulp pa asisti e habitantenan di e cas y tambe departamento tecnico di polis a bay na e adres pa haci mas investigacion.


text:
BOSTON – Ayeranochi Boston Red Sox ta cai venci contra e ekipo di Baltimore Orioles cu score di 12-7. Xander Bogaert ta...
NEW YORK – E prome update a sali awe pa locual ta trata e All Star Game 2016. Den e lista di...
BOSTON – Den e top di e mihor bateadornan di Liga Americana¬†ta profila 4 hungador di e ekipo di Boston Red Sox....
BOSTON – Un momento basta tenso, ora cu ayeranochi Xander Bogaerts ta ricibi un deadball contra di e ekipo di Houston Astros....
BOSTON – Ayeranochi prome cu e wega di Boston Red Sox y Baltimore Orioles, e hoben Arubiano Xander Bogaerts a ricibi den...
BRISTOL – E shorstop Arubiano di Boston Red Sox Xander Bogaerts a drenta e Top 100 di ESPN. Despues di un tremendo...


text:
TÓPIKO PRINSIPAL | TIN SPERANSA PA HENDE KU A MURI?
Tin Speransa pa e Mortonan?
Hende morto por bolbe biba?
LOKE BEIBEL TA BISA: “Lo yega e ora ku tur esnan ku ta den graf lo tende [Hesus] su stèm i lo sali afó.”—Huan 5:28, 29.
Pues, Hesus a profetisá ku bou di e gobernashon di su Reino tur graf lo bira bashí. Fernando, ku nos a menshoná den e artíkulo anterior, a bisa: “Mi a keda masha impreshoná ora mi a lesa Huan 5:28 i 29 pa promé biaha. Esaki a duna mi berdadero speransa, i mi a kuminsá wak futuro na un manera mas positivo.”
Yòb, un hòmber fiel di antigwedat, tabata sa ku si e muri, Dios lo resusit’é. El a puntra: “Si un hende muri, lo e bolbe biba?” I ku konfiansa Yòb a kontestá: “Tur e dianan di mi lucha lo mi spera [den Graf], te ora mi liberashon bini. Abo lo yama, i ami lo kontestá bo.”—Yòb 14:14, 15.
Marta, e ruman di Lázaro, tambe tabata sa ku si un hende muri, e por resusitá. Kon nos sa esei? Pasobra despues ku Lázaro a muri, Hesus a bis’é: “Bo ruman lo lanta for di morto.” Marta a kontest’é: “Mi sa ku lo e lanta den e resurekshon riba e último dia.” Hesus a respond’é: “Ami ta e resurekshon i e bida. Esun ku pone fe den mi, maske e muri, lo bolbe biba.” (Huan 11:23-25) Djis despues di bisa esei, el a resusitá Lázaro. E relato impreshonante ei ta djis un ñapa di loke ta bai tuma lugá den futuro. Imaginá bo kon emoshonante lo ta ora ku miónes di hende rònt mundu resusitá.
Tin hende ku lo haña resurekshon pa bai shelu?
LOKE BEIBEL TA BISA: E Palabra di Dios ta mustra ku tin un diferensia entre e resurekshon di Hesus i e otro ocho resurekshonnan. E ocho personanan ku a haña resurekshon no a bai niun kaminda; nan a keda akí riba tera. Pero tokante e resurekshon di Hesus, Beibel ta bisa: “Hesukristu . . . a bai shelu i awor e ta na man drechi di Dios.” (1 Pedro 3:21, 22) Pero ta Hesus ta e úniko persona ku lo a haña resurekshon pa biba den shelu? Na dado momento, Hesus a bisa su apòstelnan: “Ora mi bai i prepará un lugá pa boso, lo mi bini bèk i risibí boso serka mi, pa kaminda mi ta, boso tambe por ta.”—Huan 14:3.
Ora Kristu a bai shelu, el a prepará un lugá pa su disipelnan. Revelashon 14:1 i 3 ta bisa ku ta 144.000 hende lo bai shelu. Pero kiko nan lo bai hasi einan?
Nan lo tin hopi trabou. Beibel ta bisa nos: “Felis i santu ta esnan ku tin parti den e promé resurekshon; e di dos morto no tin outoridat riba nan, ma nan lo ta saserdote di Dios i di Kristu, i nan lo reina komo rei huntu kuné pa e 1.000 añanan.” (Revelashon 20:6) Esnan ku haña resurekshon pa biba den shelu lo ta rei i saserdote huntu ku Kristu, i nan lo goberná e tera.
Ken mas lo haña resurekshon?
LOKE BEIBEL TA BISA: Nos por lesa e siguiente palabranan inspirá di apòstel Pablo: “Mi tin e speransa akí den Dios, e mesun speransa ku e hendenan akí tambe tin, esta, ku lo bai tin un resurekshon di tantu hende hustu komo inhustu.”—Echonan 24:15.
Ken ta e hendenan “hustu” ku Pablo a papia di dje? Laga nos wak e ehèmpel di e hòmber fiel Daniel. Na fin di su bida, un angel a bis’é: “Lo bo bai sosegá i lo lanta pa risibí e parti ku ta toka bo na e fin di dianan.” (Daniel 12:13) Pero na unda Daniel lo lanta for di morto? “E hustunan lo heredá e tera, i lo biba den dje pa semper.” (Salmo 37:29) I Hesus a profetisá: “Felis ta esnan ku tin un genio suave, ya ku nan lo haña e tera.” (Mateo 5:5) Pues, Daniel i otro sirbidónan fiel lo haña resurekshon pa biba pa semper riba tera.
Awor, ken ta e hendenan “inhustu” ku Pablo a papia di dje? E grupo akí ta e míles di miónes di hende ku a muri ku no a haña oportunidat pa komprondé i apliká loke Beibel ta siña. Despues ku nan resusitá, nan lo haña un chèns pa siña konosé i stima Yehova * i Hesus. (Huan 17:3) Meskos ku Yehova ta biba pa semper, asina tambe tur esnan ku skohe pa sirbi Dios lo tin e speransa pa biba pa semper.
Hende ku skohe pa sirbi Dios lo tin speransa pa biba pa semper, i nan lo disfrutá di salú perfekto i hopi felisidat
Kon bida riba tera lo ta?
LOKE BEIBEL TA BISA: Dios “lo . . . seka tur lágrima for di nan wowo, i lo no tin morto mas; ni tristesa ni sklamashon ni doló lo no tin mas.” (Revelashon 21:4) “Nan lo traha kas i biba den nan; tambe nan lo planta kunukunan di wendrùif i kome nan fruta.”—Isaías 65:21.
Djis imaginá bo kon dushi lo ta pa biba ku bo sernan kerí ku a resusitá. Pero kon nos por ta sigur ku e resurekshon lo tuma lugá?
^ par. 15 Beibel ta bisa ku Dios su nòmber ta Yehova.


text:
-
Contact
- lionel_326@hotmail.com
Di e forma aki mi a pèrdè mi último trabou!
Reading Time: 3 minutes
E hendenan ku konosé mi sa ku mi ta un èks-polis ku tabata traha mi trabou serio i trata tur hende ku rèspèt. Mi a traha sinku aña komo polis promé ku mi a pèrdè mi trabou pa un simpel ko’i kèns!
Riba un dia koriendo den tráfiko den oranan lat di anochi riba trabou, mi a tuma nota ku un outo BMW pretu a pasa den lus kòrá. Mi a pega mi ‘zwaailicht’ i duna e outo instrukshon pa para. E outo a hala kantu di kaminda, i mi a baha for di mi outo kana bai serka e persona. Mi a ripara ku tabata un mener den kamisa ku dashi bistí, pero ami tabata un polis ku ta trata tur hende ku mesun rèspèt, no opstante di nan aparensha. Segun mi a pone mas tinu, mi a ripara ku tabata un abogado hopi konosí na Kòrsou aki i ku ta(bata) aktivo den e arena polítiko!
E hendenan ku konosé mi sa ku mi ta un èks-polis ku tabata traha mi trabou serio i trata tur hende ku rèspèt. Mi a traha sinku aña komo polis promé ku mi a pèrdè mi trabou pa un simpel ko’i kèns!
Riba un dia koriendo den tráfiko den oranan lat di anochi riba trabou, mi a tuma nota ku un outo BMW pretu a pasa den lus kòrá. Mi a pega mi ‘zwaailicht’ i duna e outo instrukshon pa para. E outo a hala kantu di kaminda, i mi a baha for di mi outo kana bai serka e persona. Mi a ripara ku tabata un mener den kamisa ku dashi bistí, pero ami tabata un polis ku ta trata tur hende ku mesun rèspèt, no opstante di nan aparensha. Segun mi a pone mas tinu, mi a ripara ku tabata un abogado hopi konosí na Kòrsou aki i ku ta(bata) aktivo den e arena polítiko!
Mi a bisa e mener bonochi i a pidié pa su reibeweis i papelnan di registrashon. E mener ku aparentemente lo tabata sintié mas ku tur hende, ku un airu a kontesta mi “Pa kiko? Bo sa ken mi ta tòg?”
Mi a splik’é ku ku si mi sa ken e ta òf no, no ta relevante. Echo ta ku el a pasa den lus kòrá enbes di stòp i pa e motibu ei mi ta pidiendo su reibeweis i papelnan di registrashon! E abogado a kontesta mi “Mi a slow, wak ku no tin outo ta bini, i ya komo no tabata tin outo, anto ta lat den mardugá, mi a sigui kore.”
Mi a hala un rosea profundo, pasó mi no ta hende ku masha pasenshi ku tipo di hendenan asina’ki, i mi a splika e mener abogado: “Na momentu ku bo yega un lus kòrá bo tin ku stòp. Nada otro. Awor mener por ta asina bon di fia mi bo reibeweis, i papelnan di registrashon?” E abogado di un forma prepotente a bisa mi: “Bo sa, mi tin bon beis awe. Si bo por mustrami e diferensha legal entre stòp i bai mas slow, mi ta duna bo mi reibeweis i papelnan di registrashon i bo mag di duna mi un but”. Mi a pensa pa dos sekònde i mi a bis’é ku mi ta bai di akuerdo.
Mi a pidié pa baha for di outo un ratu. Na momentu ku el a baha, el a baha ku bòshi stail, ta drecha dashi, i para manera ta un hende sumamente importante e ta. Mi a keda wak e, saka mi klòp i kuminsá hart’é ku sla. El a kai lora abou keda grita, mi a batié i keda hart’é ku sla. Dado momentu mi a puntr’é: “Bisa mi….bo ke mi stòp òf bo ke mi bai mas slow?”
Di e forma aki mi a mustra e abogado e diferensha legal ku e tabata kier a mira, anto di e forma aki mi a pèrdè mi trabou tambe!
(Esaki ta un historia fiktisio. E no ta basá riba realidat!)
Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
-
Contact
- lionel_326@hotmail.com
Sera konosí ku e hòmber homoseksual ku tin dies yu ku nuebe diferente muhé!
Reading Time: 3 minutes
Tur loke Kenzie ta hasi ta pone su mes disponibel, usualmente na parehanan lesbiana. Nan ta topa na nan kas òf na un hotèl. Despues di un kombersashon chikí, nan ta sera e dil. Kenzie ta saka su spèrma, duna e muhé, i na su turno e muhé ta kuminsá proseso di inseminashon pa sali na estado. E muhé tin ku firma un deklarashon ku nan lo no buska Kenzie pa niun respaldo finansiero. Kenzie lo no involukrá su mes den kriansa ni bida di e yunan tampoko!
Kenzie no ta kobra pa e servisio aki. Tur loke e muhénan tin ku paga na gastunan di transporte, estadia etc. Segun Kenzie, si e tin ku traha mas yu, lo ta ku un di e mesun muhénan ku e tin yu kuné kaba, ya asina nan por tin ruman di e mesun sanger.
Kenzie Kilpatrick ta un hòmber homoseksual kual awendia ta algu masha normal. Loke ta hasi Kenzie diferente ta ku e tin dies yu ku nuebe diferente muhé.
Kenzie ta biba na Birmingham Inglatera, i el a habri un ‘Facebook page’ ofresiendo su servisionan komo donante di spèrma na muhénan ku ke un ‘drama free sperm donor’.
Pa 13 luna kaba Kenzie di 26 aña di edat, a bin ta ofresé su spèrma na muhénan ku ke un donante di spèrma sin drama. Te ainda e ta tata di 7 yu (dos mucha muhé, sinku mucha hòmber den kual un di nan ta ohochi.) Anto tin tres muhé ku ta aktualmente na estado.
Tur loke Kenzie ta hasi ta pone su mes disponibel, usualmente na parehanan lesbiana. Nan ta topa na nan kas òf na un hotèl. Despues di un kombersashon chikí, nan ta sera e dil. Kenzie ta saka su spèrma, duna e muhé, i na su turno e muhé ta kuminsá proseso di inseminashon pa sali na estado. E muhé tin ku firma un deklarashon ku nan lo no buska Kenzie pa niun respaldo finansiero. Kenzie lo no involukrá su mes den kriansa ni bida di e yunan tampoko!
Kenzie ta kere ku mucha no mester di nan tata pa wòrdu bon kriá. E mes a lanta sin su tata. Ta su mama a siñ’é tur kos. Anto e ta kere ku un mucha bou di kriansa di dos mama ta mihó ainda.
Kenzie no ta kobra pa e servisio aki. Tur loke e muhénan tin ku paga na gastunan di transporte, estadia etc. Segun Kenzie, si e tin ku traha mas yu, lo ta ku un di e mesun muhénan ku e tin yu kuné kaba, ya asina nan por tin ruman di e mesun sanger.
Semper m’a pensa ku lo mi por bende mi spèrma pa muhénan ku ke yu. Mi kier sa mi tambe tei habri un ‘Facebook page’ komo donante di spèrma. Serka mi no tin kuent’i inseminashon si. E kos tin ku bai via proseso natural. Pero ami no ta Kenzie….ami lo kobra bo sinku mil heldu trankil!
Fuente: The Teleghraph
[Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Pasa wak un ‘Mural in the making’ den weekend
September 28, 2018
3 artista famoso ta haciendo un trabou grandi riba murayanan di edificio di biblioteca San Nicolas. Esaki den cuadro di Aruba Art Fair 2018. Directora di biblioteca a yama nan bon bini.
Tres artista, Dmitrij, Mr. Dheo y Pariz One cu a yega di traha varios obra hunto caba. Aki por wak cu e artista nan a cuminsa pinta nan obra riba murayanan di edificio di biblioteca na San Nicolas.
Durante e prome edicion di Aruba Art Fair na 2016, dilanti entrada di edificio di biblioteca na San Nicolas a keda decora cu un mural impresionante di un yuwana. Esaki ta un obra 3D traha cu material recicla. Actualmente e edificio ta den renovacion y e ta cla cu su murayanan blanco pa ricibi tres artista di Europa pa transforma e edificio den un obra espectacular. Dmitrij Proskin, ChemiS, di Kazakhstan conoci na Aruba, pa e obra ‘House of Cards’ riba e murayanan di restaurant Winter garden na San Nicolas, ta escritor y filantrofo. Mr. Dheo, autodidacto desde edad masha hoben a converti su obranan den espectaculo rond mundo. E hoben procedente di Portugal a sa di laga su obranan na mas di 40 pais. Pariz One, artista visual specialisa den Graffiti, tambe di Portugal ta conoci pa su pintura “What Goes Around”. Pariz One a ricibi diferente premio. E ta conoci tambe pa su linea di sportwear di colornan y diseñonan igual na su pinturanan.
Ta un atraccion special pa wak e artistanan aki traha riba nan obra na San Nicolas e weekend aki.Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
KOMUNIKADO DI KUERPO POLISIAL KÒRSOU
402 / 2018
26 sèptèmber 2018
Entrada hudisial ku konfiskashon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 26 sèptèmber 2018, alrededor di 06.00 or di mainta, personal di Divishon di Krímen Organisá konhuntamente ku tim di aresto a tene entrada hudisial na dos(2) diferente adrès, respektivamente den área di Willibrodus i Marchena. E entradanan hudisial ta enkonekshon ku violashon di e Lei di Arma. Durante di e investigashon na e adrèsnan menshoná, a haña i konfiská un “pistol Carbine Converter”, un kashi di bala bashí i tambe un chaleko anti bala.
Te na e momento aki no tin detenshon.
E kaso ta den investigashon.


text:
ORANJESTAD, Aruba – 18 di Juli 2018: Despues di e prome siman hopi exitoso di Good4theNeighborhood 2018 di Aruba Bank (G4N), e participantenan tabata entusiasma pa sigui siña den nan di dos siman. Aruba Bank un biaha mas ta contento di por yuda y siña hobennan tecnica di negoshi, mercadeo y hopi mas pa nan por uza den futuro.
E participantenan tabata hopi entusiasma pa sigui siña mas encuanto e tayer y lesnan cu Aruba Bank ta organisa pa nan. E siman aki e participantenan tabatin 3 dia yena cu lectura, tayer y actividad cubriendo diferente topico manera key partners, elevator pitch, merchandising, pricing y budget.
No tur topico tabata facil y e participantenan a haci hopi pregunta di e lectura y curso. Aruba Bank a keda contento di tur feedback ricibi for di e hobennan. E siman a bay den un ambiente placentero, unda cu aparte cu e hobennan tabata siña diferente materia, nan tabata pasa momentonan hopi agradabel tambe. Aruba Bank ta orguyoso di mira con cada participante ta creciendo dia pa dia den G4N 2018.


text:
Wes a duna su veredikto awe tardi, 28 di september 2018, den kaso “Gabilan”.
Ta trata e kaso na unda tin 4 homber sospechá di asesinato di Gerald “Chado” Nicolaina dia 5 di febrüari 2017 den su kas den Penstraat. Un asina yamá “huurmoord”, esta na unda a paga pa asesiná un otro persona. “Un hecho reprochabel”, asina Wes a bisa awe den su veredikto den salq di Korte.
Wes a duna su kondena awe, kompletamente konforme e demanda di Ministerio Publiko (OM): pa Shervienne M.: 18 aña prison (tiradó ku a los e tiru fatal). Pa Michael “Chamo” V.: 16 aña prison. Pa Roberto “Batuto” R.: 18 aña prison (a duna orden pa asesinato). Pa Shurandy C.: 16 aña prison.
Tambe Wes a otorga daño perhuisio pa daño material na tata, mama i ruman di defuntu “Chado”. Gobiernu lo keda enkargá pa adelantá e pago na e famia (schadevergoedingsmaatregel).


text:
L.G.Smith Blvrd – Diasabra mainta pa mas o menos 9:50 patruya di trafico ta topa cu dos persona ariba caminda benta, esaki tawata altura di Certified Mall.
Mes ora ta baha controla y ta constata cu ta trata di un accidente, caminda dos dama Hulandes a caba di bolter cu un quadracer.
Ta pidi ambulance cu spoed, mirando cu di nan tawata mustra grave.
Segun nos a compronde na e sitio, e pareha aki lo a caba di huur e quadracer. Pa un of otro motibo nan a perde control y ta dal contra e mata di kwihi, pa despues bolter.
Dos ambulance a presenta na e sitio pa a transportanan pa hospitaal.
Caminda a wordo cera, pa asina departamento tecnico di polis hunto cu departamento di trafico por a haci nan investigacion.


text:
Hasi un eskoho for di e sigiente "sub items":
Ta kobra OZB na momentu ku un persona, na kuminsamentu di un aña, ta disfrutá di, ta poseé òf tin derechi limitá di un propiedat. Bo ta bini na remarke si na kuminsamentu di aña, bo ta menshoná den e registro di kadastral.
Den kaso ku un edifsio ta riba tereno di hür ku ta propiedat di Kòrsou lo kobrá e hürdó di e tereno e impuesto di e balor di e edifisio.
Si na kuminsamentu di aña tin mas ku un pagadó di impuesto ku ta disfrutá di un propiedat, e kobransa di e impuesto ta bira unu kolektivo.
1. Ta konsiderá e siguiente kasonan komo propiedat:
Den kaso ku e tereno ta di hür, e konstrukshon ku tin riba e tereno ta propiedat di e doño di tereno. Tereno ku ta propiedat di Kòrsou ta haña dispensashon di OZB. Pa e kaso aki lo kobra e hürdó di e tereno e balor di e edifisio ku e tin riba e tereno.
Na c te ku f i na j ta konta solamente si esaki ta pertenesé na Kòrsou òf na un fundashon ku no ta dirigí òf ta hasi ganashi.
E norma pa kobransa di OZB ta basá riba e balor stipulá, ku kondishon ku ora traspasá e propiedat kompletu, esun ku haña esaki no tin reklamo riba dje. E persona ku kumpra e propiedat por hasi bon uso di dje sin ningun problema. Nos ta yama esaki tambe e balor ku e tin riba merkado: e balor ku un tersero ta dispuesto pa paga pa e kumpra e propiedat di bo i e propietario nobo por hasi uso di dje inmediatamente (no den estado di hür).
Ta determiná e balor di e edifisio ku tin riba e tereno di hür, ku ta propiedat di Kòrsou, sin tene kuenta ku e balor di e tereno.
Den sierto kaso tin eksepshon ku ta konta otro tipo di balorashon. Pa esaki nos ta referí na e teksto di e ordenansa.
Ta stipulá e fecha di balorashon na kuminsamentu di un periodo di 5 aña. E promé periodo pa kobransa di OZB ta di 1 di yanüari 2014 te ku 31 di desèmber 2018.
Si un propiedat a kambia komo resultado di konstrukshon, rekonstrukshon, mehorashon, deskomposishon, destrukshon i algun kaso mas nombrá den e lei lo desviá for di e regla di fecha di balorashon, ku ta na komienso di e periodo di sinku aña. Lo balorá e propiedat di nobo. Esaki ta kuminsá konta na inisio di e siguiente aña ku e kambio a tuma lugá.
Ta stipulá un balor nobo solamente si e kambio a surpasá 5 % di e balor original i un mínimo di NAf. 25.000,00.
Ta kobra OZB pa medio di un aanslag. Tin dos tipo di aanslag, un voorlopige aanslag i un aanslag definitivo. Ta stipulá un voorlopige aanslag na momentu ku no tin tur dato pa e bira definitivo (por ehèmpel via balor di un taksashon). Despues di tur voorlopige aanslag lo bo risibí un aanslag definitivo pa e aña(nan) konserní.
Inspektor ta stipulá e balor di e propiedat despues ku e tin indikashon kiko e promé aanslag definitivo ta bira pa e periodo di 5 aña. Lo informá e persona konserní por eskrito di e balor di su propiedat.
Si un propiedat tin mas ku un pagadó di impuesto embolbí (herensia no repartí, timeshare etc.), Inspektor por imponé un aanslag riba un di e personanan.
No ta kobrá un aanslag ku tin un montante ménos ku NAf. 100,00.
Por entregá un opheshon kontra di e balor stipulá serka Inspektor solamente den e promé aña di e periodo di 5 aña, ku e balorashon ta bálido. Un opheshon kontra di otro tipo di aanslag ku no ta e esun definitivo riba e promé aña, no por ta kontra di e balor stipulá.
Por entregá otro tipo di opheshon riba e aanslag di OZB.
Den kaso ku tin mas ku un persona tin benefisio for òf tin drechi riba un propiedat, Ontvanger lo kobra esun ku e aanslag ta dirigí na dje e impuesto. Lo no tene kuenta ku e derechinan di e otro pagadónan di impuesto.
Den kaso ku tin mas persona tin benefisio i mester paga OZB riba e propiedat, tur pagadónan di impuesto ta responsabel pa e montante kompletu di OZB.


text:
E aña aki Minister di Enseñansa, dr. Armando Lampe a anuncia cu Aruba lo conoce un cambio den enseñansa; ta trata di implementacion di Scol Arubano Multilingual (SAM) den tur scol preparatorio y basico na Aruba.
cambionan na caminda ta en conexion cu e metanan nucleo nacional cu Minister a acorda cuminsamento di e aña aki. E metanan nucleo ta contextualisa, pues ta carga un enseñansa adapta na nos situacion real, unda cu tur e cuater idiomanan -Papiamento, Hulandes, Ingles y Spaño- ta haya nan luga den e curiculo di e scolnan primario, cuminsando ya for di scol preparatorio.
Den cuadro di e implementacion di e metanan nucleo, Centro pa Desaroyo Profesional y Continuo (CDPC) di Instituto Pedagogico Arubano (IPA) a organisa merdia di informacion riba e trayectonan di profesionalisacion p’asina cuminsa cu e preparacionnan cu ta encera e parti di orientacion encuanto SAM.
Prome cu implementa SAM, scolnan mester ta, pa cuminsa, bon informa kico ta e cambionan cu ta bay tuma luga y tambe dicon e cambio mester tuma luga. E vision di SAM ta sumamente importante, pa motibo cu esaki mester ta carga door di tur e actornan den enseñansa.
P’esey e merdia di informacion tabata un momento hopi crucial y historico, ya cu esaki ta IPA su prome salida pa cuminsa comparti algun informacion y accentuando alabes e forma cu lo mester bay sigui traha cu otro pa hunto logra cu SAM ta bira un implementacion exitoso.
Pa e merdia di informacion a invita cabesantenan y maestronan cu tin un interes grandi y intrinsico pa cambio educacional y cu lo ta envolvi den e proceso di innovacion. E maestronan aki lo por tuma e rol di 'trekker' riba nan mes p’asina crea apoyo den e team. Nan rol lo ta pa sigui informa y motiva e team pa sigui busca informacion pa tur locual ta trata SAM.
E cambio pa SAM ta pidi su preparacion y un bista riba e materialnan cu a desaroya specificamente pa e scolnan multilingual. Pronto e scolnan lo haya mas informacion y guia di cerca. Pa cuminsa orienta for di awo caba y pa por sigui e ultimo desaroyonan riba e tereno aki, por bishita e website di DEA www.ea.aw y e pagina di facebook SAM – Scol Arubano Multilingual.


text:
AVBZ (Lei di Labizjan)
Kiko lei di Labizjan – (AVBZ) ta enserá?
E lei AVBZ (Algemene Verzekering Bijzondere Ziektekosten), mihó konosí komo Lei di Labizjan, ta un seguro general basa riba prinsipio di solidaridat. A introdusí e lei na yanüari 1997 i e ta kubri riesgo di gastu pa kuido, hopi bes pa bida largu, di esnan ku ta malu durante hopi tempu i di esnan desabilitá. Ta trata aki di:
Tratamentu, kuido i guia di persona ku enfermedat físiko króniko, persona ku enfermedat síkiko i persona mentalmente òf físikamente desabilitá ku ta kumpli ku sierto kriterio i komo tal tin derechi riba kuido di akuerdo ku Lei di Labizjan.
Kon ta kubri gastunan di Lei di Labizjan?
Gastunan dje kuido aki ta ser kubri fo’i dje Fondo Lei di Labizjan, manehá pa Banko di Seguro Sosial (SVB), ku ta e órgano ehekutivo pa Lei di Labizjan.
Ken ta paga prima?
Tur hende den servisio pagá ta kontribuí den e fondo aki pagando un prima fo’i nan entrada: 1,5% ta kore pa kuenta di e trahadó i 0,5% pa dunadó di trabou. Prima total ta 2%. Penshonado ta paga 1,5%. Pa personanan den servisio pagá ta dunadó di trabou ta retené e prima aki i entreg’é na Ontvanger. Pa personanan ku ta kai bou di areglo di impuesto riba entrada, Inspektor di impuesto ta kobra 2% riba entrada neto i ontvanger ta retené esaki. Si den 2017 e entrada ta mas ku Naf.459.382,49, no ta paga prima riba e montante ku ta surpasá e suma aki.
Ken por hasi apelashon riba kuido segun Lei di Labizjan?
Siudadanonan di Kòrsou (ku eksepshon di algun kaso deskribí den Ordenansa di lei di Gobièrnu Sentral) i no-siudadano ku ta traha den servisio pagá i ku ta someté na paga impuesto riba salario.
Ken ta supervisá e órgano di ehekushon?
Supervishon riba prinsipalmente e aspektonan finansiero i esnan direktamente relashoná ku e órgano di ehekushon, ta na enkargo di Banko Sentral di Kòrsou i Sint Maarten.
Deskripshon di kuido
Kiko kuido di Lei di Labizjan ta enserá?
Aseguradonan por apelá, bou di sierto kondishonnan deskribí den lei, riba diferente forma di kuido kategorisá segun nesesidat di kuido den kuater grupo di hende enfermo i desabilitá:
Kategoria I: persona ku enfermedat físiko króniko
Kategoria II: persona físikamente desabilitá
Kategoria III: persona ku enfermedat sikiátriko
Kategoria IV: persona mentalmente desabilitá
Kategoria I: Persona ku enfermedat físiko króniko
Kiko ta enfermedat físiko króniko?
Un persona ku komo konsekuensha di un enfermedat króniko òf un komplikashon a bira dje dependiente di kuido ku e no por mantené su mes den forma independiente den komunidat i p’esei a bira kompletamente dependiente di yudansa. Un persona ku un enfermedat króniko manera por ehèmpel pashènt di nir, reumatismo òf suku ku danki na tratamentu spesífiko (por ehèmpel diálisis di nir, remedi) por funshoná normalmente (por ehèmpel traha òf hasi trabou di kas) i p’esei no mester di kuido, no ta konsiderá pues komo persona ku enfermedat físiko króniko.
Kon ta determiná grado di dependensha di kuido?
Un método generalmente aseptá pa determiná grado di dependensha di kuido ta, husga kon leu un hende ta kapas òf no na hasi sierto akshon (aktividat) normal, sea su so òf ku yudansa di otro. E aktividatnan aki yama ‘Aktividatnan di Bida Diario’ (Activities of Daily Living) abreviá ADL. Ta husga segun e sistema di skor ku ta sigui:
Ta yena i konta skor segun rúbrika. E total ta e skor ADL. Ta konsiderá un hende dependiente di yudansa si e tin un skor ADL di 5 òf mas abou.
Kua kuido ta ofresé na persona ku enfermedat físiko króniko?
Kuido den un hospital general, un kas di kuido òf di enfermeria di bario (wijkverpleging).
Hospital general
Kontinuashon di tratamentu den un hospital general di un persona ku enfermedat físiko króniko despues di estadia sin interupshon di por lo ménos 365 dia den un hospital; tambe reanudá tratamentu despues di sali fo’i hospital despues di 365 dia si bolbe drenta hospital pa e mesun enfermedat denter di un periodo di 182 dia. (Sehos, Advent Ziekenhuis).
Kas di kuido
Tratamentu òf kuido di persona ku enfermedat króniko den un kas di kuido. E asegurado segun Lei di Labizjan tin di kumpli ku kriterio (pa interná) dje kas di kuido òf kas pa ansiano ku funshon di kas di kuido pa por ser interna.
Ehèmpel: Kas di kuido Betesda/ Hamied
Kuido integral na kas òf kuido di enfermeria di bario
Kuido na kas pa un persona ku enfermedat físiko króniko ku tin 90 dia ta haña kuido kaba.
Ta trata mayoria bes di yudansa den sentido di:
kuido físiko i higiéniko; (baña, kuido na kama)
aktividatnan tékniko di enfermeria: (infuus, clysma, kuida herida).
Wijkverpleging
Kategoria II: Persona físikamente desabilitá
Kiko ta físikamente desabilitá?
Un persona físikamente desabilitá den sentido di Lei di labizjan ta un persona ku un parti di kurpa òf ku kurpa disfunshonal òf afunshonal ku no por rekuperá ku tratamentu pa rehabilitashon òf training, motibu pa kua e persona aki no por funshoná independiente i motibu pa kua su aktividatnan diario ta kronikamente dependiente di yudansa òf medionan artifisial di yudansa.
Kua kuido ta ofresé na persona físikamente desabilitá?
Kuido den un institushon, òf na kas pa pasa dia òf kas di un organisashon pa kuido integral na kas òf enfermeria di bario.
Institushon
Tratamentu òf kuido di persona físikamente desabilitá den un institushon pa esnan físikamente desabilitá. Pa e kategoria di kuido aki tin solamente un institushon pa mucha fo’i 0 aña. Pa adulto tin un tipo di institushon asina na Kòrsou.
Ehèmpel: Mgr. Verriet Instituut, Fundashon Kontakto
Kas pa pasa dia
Kuido i guia di persona desabilitá ku ta biba na kas normalmente, ku ta risibí i atendé pa pasa dia den siman i duna tratamentu kaminda ta nesesario di fisioterapia, ergoterapia i logopedia.
Ehèmpel: Mgr. Verriet Instituut
Kuido integral na kas òf enfermeria di bario
Kuido i guia na kas pa persona físikamente desabilitá.
Ta trata mayoria bes di persona ku un:
afekshon paralisante ku el a nase kuné òf desabilidat ku el a haña pa motibu di enfermedat òf desgrasia.
Ta trata mayoria bes di yudansa den sentido di:
kuido físiko i higiéniko; (baña, kuido na kama)
aktividatnan tékniko di enfermeria; (infuus, clysma, kuida herida).
Wijkverpleging
Kategoria III: Persona ku enfermedat sikiátriko
Kiko ta enfermedat sikiátriko?
Un persona ku enfermedat sikiátriko ta un persona ku ta sufri di un enfermedat mental riba kua por apliká un diagnósis sikiátriko vigente den klasifikashon internashonal di enfermedatnan sikiátriko (ICD-10 òf DSM IV).
Kua kuido ta ofresé na persona ku enfermedat sikiátriko?
Kuido den un hospital sikiátriko, un kas ku funshon remplasante di famia, un kas pa pasa dia, un sentro di aktividat òf kuido na kas pa un organisashon pa kuido integral na kas òf enfermeria di bario.
Hospital sikiátriko
Tratamentu i kuido di persona ku enfermedat sikiátriko den un hospital sikiátriko te asina leu ku esaki ta surpasá un periodo sin interupshon di por lo ménos 90 dia den un hospital sikiátriko.
Ehèmpel: Klínika Dr. D.R. Capriles
Kas ku funshon remplasante di famia
Tratamentu i kuido di persona ku enfermedat sikiátriko den un kas ku funshon remplasante di famia pa persona ku enfermedat sikiátriko.
Kas pa pasa dia
Tratamentu i guia di persona ku enfermedat sikiátriko den un kas pa pasa dia òf sentro di aktividat pa persona ku enfermedat sikiátriko.
Kategoria IV: Persona mentalmente desabilitá
Ken ta mentalmente desabilitá?
Un persona mentalmente desabilitá ta un persona ku a nase ku un defekto den su funshonnan mental òf a atkirí esaki, kousá pa un malesa òf aksidente durante su añanan di desaroyo òf despues di e añanan aki. Serka e persona aki e defisiensia mental ta loke ta resaltá mas i loke ta difikultá, si no imposibilitá su adaptashon sosial.
Kua kuido ta ofresé un persona mentalmente desabilitá?
Kuido den un institushon, kas ku funshon remplasante di famia, kas pa pasa dia, sentro di aktividat i kuido na kas pa un organisashon pa kuido integral òf enfermeria di bario.
Institushon
Tratamentu i kuido di persona mentalmente desabilitá den un institushon pa persona mentalmente desabilitá.
Ehèmpel: SGR-groep
Kas ku funshon remplasante di famia
Kuido i guia di persona mentalmente desabilitá den un kas ku funshon remplasante di famia bou di supervishon.
Kas pa pasa dia
Kuido i guia di persona mentalmente desabilitá den un kas pa pasa dia òf sentro di aktividat pa persona mentalmente desabilitá.
Ehèmpel: SGR-groep
Kon yega na e kuido deseá?
Pidi kuido di Lei di Labizjan
Pa bini na remarke pa kuido segun Lei di Labizjan mester ta habitante di Kòrsou, loke mester prueba tambe, por ehèmpel ku prueba di registrashon na Kranshi, sédula bálido i karchi di seguro.
Mester entrega petishon serka e órgano di ehekushon SVB. Ta usa formulario spesial pa e petishonnan aki. Ta hasi distinshon entre petishon pa kuido den un institushon, pa kuido na kas. Den tur kaso ku interná un persona den un institushon intra òf semi-mural òf si e ta bini na remarke pa bishita un kas pa pasa dia òf sentro di aktividat, ta e institushon en kuestion ta entregá e petishon na SVB.
Pa regla ta enfermeria di bario (wijkverpleging) ta entregá petishon pa kuido na kas den kolaborashon ku dòkter di kas. Pa e petishonnan aki tin formulario spesial disponibel serka tur organisashon pa enfermeria di bario òf organisashon pa kuido na kas. Mester yena e formularionan aki kompletu, inkluso skor ADL, diagnósis médiko i eventual estado síkiko dje persona en kuestion.
Kon ta trata petishon?
Komishon di Indikashon ta trata tur petishon pa kuido segun Lei di Labizjan. E komishon aki ta konsistí di tres miembro: un médiko, un enfermero i un trahadó sosial ku pa regla ta reuní tur siman. Nan ta verifiká si e persona pa ken ta pidi kuido ta den tal estado – por ehèmpel grado di dependensha di yudansa òf di desabilidat – ku e ta kumpli ku eksigenshanan pa kuido segun lei di Labizjan. E komishon ta duna konseho na direktor di SVB ken ta tuma desishon si ta suministrá òf ninga e kuido. E ta hasi esaki pa medio di un deklarashon por eskrito ku ta manda pa e persona en kuestion. Por hañá derecho di kuido atraves di lei di labizjan solamente si segun lei no por haña kuido atraves di un òf otro seguro sea partikular òf públiko (artíkulo 5.4)
Kiko hasi si no ta di akuerdo ku rechaso di kuido?
E persona ku interes en kuestion ku tin opheshon kontra rechaso di un petishon pa kuido segun Lei di Labizjan por entregá serka direktor di SVB denter di 6 siman despues di fecha dje karta di rechaso un karta di opheshon ku ta inkluí su motibunan. Riba esaki SVB mester reakshoná denter di 6 siman. Den kaso di un desishon negativo di SVB riba e karta di opheshon por apelá pa medio di karta denter di 6 siman despues di su fecha serka LAR (Landsverordening Administratieve Rechtspraak) ku ta disidí komo órgano úniko i mayó.
Informashon adishonal
Kiko ta e areglo di kontribushon propio?
Di tur persona penshonado ku ta kobra penshun di behes, òf penshonado biuda/biudo (AOV/AWW) den un institushon intramural SVB ta retené nan penshun komo kontribushon propio. Pa sierto fasilidat den kuido ekstramural (por ehèmpel enfermeria di bario) por eksihí un kontribushon propio, dependé di entrada dje persona.
Kiko ta kontrato di kuido?
Komo órgano di ehekushon pa Lei di Labizjan SVB a sera kontrato di kuido ku tur institushon i organisashon ku ta duna kuido segun Lei di Labizjan. E kontratonan di kuido aki ta enserá:
- un deskripshon di formanan di kuido ku ta duna
- volúmen i kalidat korekto dje kuido
- presupuesto korespondiente
- diferente kondishon ku partidonan mester kumpli kuné, entre nan duna kuenta na otro i e obligashonnan finansiero.
Ta sera e kontrato di kuido pa un periodo di 4 aña máksimo. Den e kontrato ta kumbiní un presupuesto pa 4 aña. Un médiko i un enfermero ku eksperensha ta evaluá pa SVB kalidat dje kuido duna riba un base regular.
Aktividatnan tékniko di enfermeria:
A.P. – U.P. verzorgen
Catheteriseren
Clysma geven
Flatus- canule inbrengen
Hechtingen verwijderen
Infuus toedienen
Manueel faeces verwijderen
PEG-Catheter verzorgen
Protheseoog verzorgen
Prothese-stemband verzorgen
Pubis-Catheter verzorgen
Slijm uitzuigen
Sonde inbrengen
Stomp zwachtelen
Trachea-canule verzorgen
Wondverpleging
Zuurstof verzorgen